Ove Hygum (S), 1998-04-28:
Jeg vil starte med at sige, at regeringen er meget optaget af, at de, der er blevet omtalt som de 20 pct., der endnu ikke har mærket opsvinget, i de kommende år virkelig får del
Der har i den senere tid været en diskussion om de såkaldt svagere lediges arbejdsmarkedskompetence.
Vi kommer naturligvis ikke uden om, at vi skal tage en diskussion om de allersvageste lediges rådighed.
Opsvinget har synliggjort, at der tilbage i ledighedskøen står en række svagere ledige, som har vanskeligt ved at opnå en fastere tilknytning til arbejdsmarkedet.
Der er ikke tale om nogen specielt homogen gruppe, men der er formentlig en del, der har problemer af social og helbredsmæssig karakter.
Regeringen mener, at mindre helbredsmæssige og sociale problemer ikke behøver føre til, at de ledige skal overgå til det sociale system.
Vi gør det, som vi bør gøre, nemlig øger samarbejdet mellem AF, a-kasserne og kommunerne, og vi er i et samarbejde mellem Socialministeriet og Arbejdsministeriet optaget af at være åbne for tilbud, der også tager sigte på at løse de problemer, der kan være i det, som man ikke helt flatterende kalder gråzonen mellem arbejdsmarkedspolitikken og socialpolitikken.
Det arbejder vi med i et såkaldt 2005-udvalg, der ser på det, vi kalder redskabsanvendelsen i aktiveringsindsatsen over for de svagere grupper.
Nogle af elementerne heri kan bestå i, at vi øger anvendelsen af tilbud med elementer, der kan sikre, at de svagere ledige hjælpes til en bedre afklaring af de fremtidige beskæftigelsesmuligheder.
Vi prøver at give tilbud med mere motiverende og jobafprøvende elementer, der kan fungere som visitationsgrundlag for den videre indsats, og som jeg nævnte før, vil vi gerne øge samarbejdet mellem AF, kommunerne og a-kasserne med hensyn til afklaring og vejledning for at sikre en mere sammenhængende indsats.
Vi mener, at samarbejdet både vil give mulighed for en mere sammenhængende aktiveringsindsats for de ledige, der står til rådighed for arbejdsmarkedet, og give mulighed for en mere skånsom og bedre indgang til det sociale system for de ledige, som man må konstatere kan være bedre hjulpet i det sociale system. Spørgsmålet om skatteforhold har været rejst, og vi har i det hele taget været ret vidt omkring i dag.
Jeg vil nøjes med at sige, at vi også i regeringen er optaget af spørgsmålet om arbejde, indkomst og beskatning, og vi har den opfattelse, at der altid skal være en økonomisk gevinst ved at arbejde.
Vi ser på problemstillingen, og vi finder det urimeligt, hvis det er rigtigt, at højere skat og aftrapning af sociale tilskud kan spise gevinsten for en lavtlønnet, som får et arbejde.
Hvis det er rigtigt, at der er dette paradoks, vil regeringen gennem en ændring af skattesystemet, boligsikringen og daginstitutionsrabatten arbejde for, at der i praksis bliver et socialt skatteloft, så gevinsten ved at arbejde ikke forsvinder.
Om hr. Kofod-Svendsens indlæg vil jeg sige, at børnefamiliernes situation optager denne regering meget.
Jeg har forstået på den almindelige debat i øjeblikket om konflikten på arbejdsmarkedet, at der er nogle, der synes, at det har optaget regeringen for meget.
Men vi fremlægger i juni en redegørelse, og heri vil vi pege på muligheder for at give børnefamilierne bedre mulighed for at have både et arbejdsliv og et familieliv i en og samme omgang.